মঙ্গলবার (১১ সেপ্টেম্বর) জাতীয় প্রেসক্লাবে এক সংবাদ সম্মেলনে গণফোরাম সভাপতি ড. কামাল হোসেন বলেন, জামায়াতে ইসলামী থাকলে বিএনপির সঙ্গে কোন জোট হবে না। সাংবাদিকদের এক প্রশ্নের জবাবে ড. কামাল হোসেন বলেন, জামায়াতে ইসলামীকে সঙ্গে নিয়ে কোন বৃহত্তর ঐক্যে তিনি এবং তার দল যাবে না। তিনি বলেন, সারা জীবন যেটা আমি করিনি, শেষ জীবনে সেটা করতে যাব কেন? অন্য কোন দল করবে কিনা আমি জানি না। তবে আমি যতটুকু জানি, জামায়াতে ইসলামী তো এখন দলও না, ইতোমধ্যে তাদের নিবন্ধন বাতিল করা হয়েছে। আমরা ধারণা করছি বিএনপি জামায়াত ছেড়ে জোটে আসবে। নির্বাচনের আগে বৃহত্তর ঐক্য গড়ার কাজ কতটা এগিয়েছে জানতে চাইলে ড. কামাল বলেন, এই ঐক্যের কাজ আগাচ্ছে, ঐক্য গড়ে উঠছে, আগাচ্ছে। আমরা সেটাকে ইতিবাচক হিসেবে দেখতে চাই।